《再次韵呈徐漕》
宋代·许及之

留台心与天等慈，违春觅雪回象滋。计台心与留台似，贺版趣遣琼瑰辞。

白战场前受降北，笔补造化戈却日。郢中之曲信寡和，鼓宫宫动能者职。

我欲十驾期相从，今见老子其犹龙。径须乞公玉蕊佩，去上绝顶瑶台宫。

下视尘寰一何有，天地交光落吾酒。酌公云梦公莫辞，能费公吟几叉手。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。